作者：王义山
词牌/韵律：贺新郎

paragraphs: 自笑斟醽醁。
作皤然一老，逍遥东湖湖曲。
好事爆然来子舍，报道生孙新浴。
算天也、从人所欲。
万事足虽缘有子，见孙时、万事方为足。
诗礼脉，今有续。
吾家本是山阴族。
见生来、风神稍秀，足娱吾目。
吾子吾孙同此月，日月才争五六。
喜听得、欢声满目。
愚鲁聪明天所赋，只无灾无难为多福。
且愿汝，书勤读。